CELEX: 62013CN0502
Language: el
Date: 2013-09-18 00:00:00
Title: Υπόθεση C-502/13: Προσφυγή της 18ης Σεπτεμβρίου 2013 — Ευρωπαϊκή Επιτροπή κατά Μεγάλου Δουκάτου του Λουξεμβούργου

23.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 344/49
            
         Προσφυγή της 18ης Σεπτεμβρίου 2013 — Ευρωπαϊκή Επιτροπή κατά Μεγάλου Δουκάτου του Λουξεμβούργου
   (Υπόθεση C-502/13)
   2013/C 344/86
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: F. Dintilhac, C. Soulay)
   
      Καθού: Μεγάλο Δουκάτο του Λουξεμβούργου
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Μεγάλο Δουκάτο του Λουξεμβούργου, εφαρμόζοντας συντελεστή ΦΠΑ της τάξεως του 3 % στα ψηφιακά (ή ηλεκτρονικά) βιβλία, παρέβη τις υποχρεώσεις που υπέχει από τα άρθρα 96 έως 99, 110 και 114 της οδηγίας ΦΠΑ (1), σε συνδυασμό με τα παραρτήματα II και III της ίδιας οδηγίας και τον εκτελεστικό της κανονισμό (2)·
            
         
               —
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή διατυπώνει μία και μοναδική αιτίαση προς στήριξη της προσφυγής της, αφορώσα τη μη τήρηση της οδηγίας ΦΠΑ από την εθνική νομοθεσία, η οποία υποβάλλει την παράδοση των ηλεκτρονικών βιβλίων σε εξαιρετικά μειωμένο συντελεστή ΦΠΑ της τάξεως του 3 %, από 1ης Ιανουαρίου 2012.
   Σύμφωνα με την Επιτροπή, η εφαρμογή μειωμένου συντελεστή ΦΠΑ δεν συνάδει προς το γράμμα των άρθρων 96 και 98 της οδηγίας ΦΠΑ, στο μέτρο που ένας τέτοιος συντελεστής μπορεί να εφαρμοστεί μόνο στις παραδόσεις αγαθών και στις παροχές υπηρεσιών που παρατίθενται στο παράρτημα III της οδηγίας. Ελλείψει ρητής μνείας της παραδόσεως ψηφιακών βιβλίων στο εν λόγω παράρτημα, δεν μπορεί αυτή να υπαχθεί στον μειωμένο συντελεστή ΦΠΑ. Εξάλλου, αυτό επιβεβαιώνεται από το γράμμα του άρθρου 98, παράγραφος 2, δεύτερο εδάφιο, το οποίο ρητώς αποκλείει του ευεργετήματος του μειωμένου συντελεστή ΦΠΑ τις υπηρεσίες που παρέχονται ηλεκτρονικά, καθώς επίσης και από την υιοθέτηση από την επιτροπή ΦΠΑ κατευθυντηρίων γραμμών δυνάμει των οποίων οι μειωμένοι συντελεστές ΦΠΑ δεν εφαρμόζονται στην παράδοση ψηφιακών βιβλίων.
   Η Επιτροπή εκτιμά επίσης ότι ο εφαρμοζόμενoς στην παράδοση ψηφιακών βιβλίων μειωμένος συντελεστής του 3 %, ο οποίος είναι χαμηλότερος από τον ελάχιστο συντελεστή του 5 % τον οποίο καθορίζει το άρθρο 99 της οδηγίας ΦΠΑ, δεν είναι δυνατό να καλύπτεται από την παρέκκλιση του άρθρου 110 της οδηγίας ΦΠΑ, ούτε να συνάδει προς το άρθρο 114 της ίδιας αυτής οδηγίας.
   
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).
   
      (2)  Κανονισμός (ΕΕ) 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας ΦΠΑ (ΕΕ L 77, σ.1).